REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/169-20

30. novembar 2020. godine

B e o g r a d

Z A P I S N I K

ČETVRTE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 20. NOVEMBRA 2020. GODINE

Sednica je počela u 9,30 časova.

Sednicom je predsedavao Veroljub Arsić, predsednik Odbora.

Pored predsedavajućeg, sednici su prisustvovali članovi Odbora: Dragomir Karić, Snežana Paunović, Ana Beloica, Vesna Stambolić, Nataša Ljubišić, Zoran Tomić i Ivana Popović.

Sednici su prisustvovali zamenici odsutnih članova Odbora: Branimir Jovanović (zamenik člana Odbora Jasmine Karanac), Nenad Krstić (zamenik člana Odbora Tihomira Petkovića), Uglješa Marković, Adrijana Pupovac (zamenik člana Odbora Olivere Nedeljković) iAleksandra Čamagić.

Sednici je prisustvovao i Janko Langura, zamenik Vesne Stambolić, prisutnog člana Odbora.

Sednici nisu prisustvovali članovi Odbora: Aleksandra Tomić, Krsto Janjušević i Snežana Petrović, niti njihovi zamenici. Sednici nije prisustvovao zamenik člana Odbora Slavenko Unković.

Sednici su, na poziv predsednika, iz Ministarstva trgovine, turizma i telkomonikacija prisustvovali: Tatjana Matić, ministar trgovine, turizma i telekomunikacija, Miloš Cvetanović, Stevan Nikčević, Miroslav Knežević i Uroš Kandić, državni sekretari, Milan Dobrijević i Renata Pindžo, pomoćnici ministra i Dobrila Đuković, šef Kabineta ministra.

Pre početka sednice, Odbor je minutom ćutanja odao počast preminulom Patrijarhu Irineju.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Izveštaja o radu Ministarstva trgovine, turizma i telekomunikacija za period od 1. jula 2020. godine do 30. septembra 2020. godine.

Prva tačka: **Izveštaj o radu Ministarstva trgovine, turizma i telekomunikacija za period od 1. jula 2020. godine do 30. septembra 2020. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. jula 2020. godine do 30. septembra 2020. godine i podneo Izveštaj Narodnoj skupštini.

U uvodnim napomenama, Tatjana Matić, ministar trgovine, turizma i telekomunikacija, istakla je da je Ministarstvo u navedenom periodu nastavilo aktivnosti u skladu sa epidemiološkim merama i ograničenjima, koja su se odrazila najviše na sektor turizma, a nešto manje na sektor trgovine i sektor elektronskih komunikacija i informacionog društva. Međutim, imajući u vidu okolnosti, Ministarstvo je, zajedno sa Vladom, od meseca marta ove godine donosilo različite mere i pakete pomoći, usmerene ka onoj grani privrede koja je najviše pogođena, a to je turizam. Aktivnosti vezane za elektronske komunikacije i kapitalne objekte u toj oblasti, tekle su nesmetanim tempom. Projekat izgradnje lokalne računarske mreže, odnosno informaciono-komunikacione mreže u svim školama u Republici Srbiji, u oko 900 škola, realizovan je uobičajenim tempom. Informaciona mreža podržava različite elektronske usluge u nastavi i obrazovanju i uspešno je doprinela onlajn nastavi u ovim uslovima. Kroz ovu vrstu projekta podržano je i 20 000 kabineta. Sve škole su ove godine imale besplatnu wifi mrežu. Značaj ulaganja u informaciono-komunikacionu infrastrukturu pokazao se i u sektoru elektronske trgovine, koja beleži visok rast u ovom periodu. Snabdevenost tržišta osnovnim životnim namirnicama je bila dobra. Većih poremećaja na tržištu nije bilo, zahvaljujući domaćim proizvođačima. Tržišna inspekcija je imala puno posla u prethodnom periodu na kontrolisanju neopravdanog podizanja cena i zaštiti potrošača. Vanredne okolnosti vezane za pandemiju korona virusa i dalje traju, i, dok traju, biće povećana aktivnost tržišne inspekcije, da neka nesavesna činjenja ne bi dovela do poremećaja na tržištu.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* da li može da se očekuje povezivanje Jošaničke Banje sa vrhom Kopaonika izradnjom gondole;
* da li mogu da se očekuju ulaganja države u izgradnju novog turističkog centra na planini Golija.

Izneto je podsećanje da je u prethodnom Zakonu o trgovini postojalo ograničenje, u smislu da je za objekat od oko 3000 kvadratnih metara, preduzeće moralo da pribavi studiju procene uticaja na konkurenciju, radi dobijanja dozvole za izgradnju i za rad. Taj Zakon je ukinut kada je Deleze kupio C market. Za vreme važenja Zakona, imovina C marketa je bila značajno veća. Ipak, otvaranjem tržišta za Ikeu i Lidl smanjen je rizik sticanja monopolskog položaja pojedinih velikih trgovina. Država je pokazala i da ne želi da postavlja administrativne barijere. Nivo usluga i snabdevenost je teško održavati, kada su u pitanju mikro, mala i srednja preduzeća, i kada su ”normalna“ vremena. Pre otvaranja tržišta, zbog nedostatka zakonske regulative monopolskog ponašanja na tržištu, svi koji su učestvovali u snabdevanju lanca Delta i C marketa, bili su oštećeni za milijarde evra. Sad su neka druga vremena, i potrebno je da se donose izbalansirani zakoni, za duži vremenski period. Izneto je mišljenje da životni standard stanovnika u Srbiji još nije dovoljno visok da bi se šoping centri izmeštali trideset i više kilometara izvan Beograda. Cene roba i usluga su najniže kada postoji velika konkurencija, tako da konkurencija koja za posledicu ima snižavanje cena, direktno utiče na životni standard stanovništva.

Iražena je zahvalnost zbog dobre saradnje Odbora i Ministarstva u prethodnom sazivu. Izneto je mišljenje da je Ministarstvo trgovine, turizma i telekomunikacija u velikoj meri odgovorno za opstanak mikro, malih i srednjih preduzeća, posebno zbog toga što je nedavno otvoren najveći tržni centar u centru grada. To dovodi do zatvaranja malih porodičnih radnji koje su ponikle u podrumima i garažama. U svetu se, u modernoj urbanoj arhitekturi, veliki šoping centri izmeštaju izvan gradova. Desetak velikih trgovinskih lanaca čeka različite dozvole da bi počele sa radom. Oni ne proizvode nove proizvode, i u svim razvijenim i organizovanim zemljama, ne mogu da dobiju dozvole za rad u centrima velikih gradova, već van grada ili u predgrađima. Izneto je mišljenje da je jedini način da se sačuvaju mikro, mala i srednja preduzeća, porodične i zanatske radnje u gradovima, da se veliki trgovinski lanci izmeste van grada. Beograd jedino vlasništvo koje ima je zemljište, i , izneto je mišljenje, zemljište ne treba prodavati. Ministarstvo trgovine, turizma i telkomunikacija, napravilo je revoluciju sa vaučerima za turizam. Izneto je mišljenje da ljudi mogu da vole svoju zemlju samo ako je poznaju i upoznaju i sve aktivnosti koje idu u tom pravcu, Odbor će podržati. Iako telekomunikacije nisu u nadležnosti Odbora, izneta je sugestija da se ne sme desiti da auto put nije pokriven signalom mobilne telefonije.

U diskusiji je izneto da Opština Raška ima izuzetne turističke potencijale, koji do pre dve godine nisu bili iskorišćeni u dovoljnoj meri. Na teritoriji opštine se nalazi Jošanička Banja, koja ima pet termalnih izvora, najtoplijih u Evropi, sa temperaturom vode do 78 stepeni Celzijusa. Ova voda je oticala u reku potpuno neiskorišćena. Pre dve godine, Opština Raška i Ministarstvo zajedno su uložili 1,3 miliona evra u izgradnju bazena i započeli razvoj turizma u opštini Raška.

Izneto je da je internet neophodan u ruralnim područjima da bi mladi ljudi ostali na selu, a doprinosi i razvoju turizma.

Pohvaljen je rad Ministarstva u ovoj godini i posebno izraženo zadovoljstvo zbog dobre snabdevenosti tržišta u uslovima pandemije. U pravom trenutku je učinjen zaokret i aktivnosti usmerene na razvoj domaćeg turizma. Posebno je bila značajna pomoć koja je izdvojena za hotelijere i druge turističke poslenike.

Mali porodični ugostiteljski etno eko turizam je format kome Srbija treba da se okrene, i u tom smislu treba pomoći malim poljoprivrednim gazdinstvima, posebno u Opštini Krupanj.

U odgovoru na izneta mišljenja i postavljena pitanja, Tatjana Matić, ministar trgovine, turizma i telekomunikacija, istakla je da je Grad Beograd taj koji izdaje dozvole i donosi konačnu odluku o lokacijama koje se daju na korišćenje trgovinskim lancima. Konstatovala je da se sve velike i razvijene svetske ekonomije svoj rast i razvoj zasnivaju na rastu i razvoju malih i srednjih preduzeća i bez tog sektora nema konstantnog i stabilnog privrednog rasta. Vodeći o tome računa, Ministarstvo trgovine, turizma i telekomunikacija je u saradnji sa Fondom za razvoj obezbedilo pomoć malim i srednjim preduzećima u sektoru turizma, ugostiteljstva i saobraćaja u vidu posebno povoljnih kredita za likvidnost i ulaganja u obrtna sredstva. Taj podsticaj je mnoge od njih spasilo od bankrota i od propadanja. Uslovi za dobijanje kredita 2+3+1 (2 godine grejs period, tri godine otplata, 1% kamata) su bili veoma povoljni i reč je o konkretnoj podsticajnoj meri. Iz Fonda za razvoj je povučeno oko tri milijarde dinara za pomoć turističkoj privredi i ugostiteljstvu. Razvoj širokopojasne telekomunikacione infrastrukture u ruralnim oblastima počeo je ove godine. Upravo juče su potpisana 34 ugovora sa operatorima (Telekom, Sabtrak iz Zrenjanina, SBB, Orion) koji će raditi na razvoju širokopojasne infrastrukture u 34 opštine koje se nalaze u ruralnim područjima za oko 5000 domaćinstava. Ovaj projekat se finansira iz kredita Međunarodne banke za obnovu i razvoj u vrednosti od 18 miliona evra. Do kraja godine će biti objavljen javni poziv za ukupno 600 naselja sa oko 90 000 domaćinstava u Repubici Srbiji. U budžetu su obezbeđena i dodatna sredstva, odnosno garancija države za dodatni kreditni zajam, jer u ruralnim krajevima nema komercijalnog interesa za angažovanje operatora. Pored toga, rast penetracije širokopojasne infastrukture odnosno interneta od 10% dovodi do rasta bruto društvenog proizvoda od 2%.

Uroš Kandić, državni sekretar u Ministarstvu trgovine, turizma i telekomunikacija, istakao je da Komisija za zaštitu konkurencije ozbiljno procenjuje uticaj, položaj i tržišni udeo svakog trgovinskog lanca. Više od dve trećine objekata u trgovini na malo u Republici Srbiji su mala i srednja preduzeća, koja su i podnela najveći teret korona krize.

Miroslav Knežević, državni sekretar u Ministarstvu trgovine, turizma i telekomunikacija, istakao je da Ministarstvo svake godine u januaru mesecu raspisuje konkurs za sredstva pomoći za projekte u oblasti turizma koji se realizuju u saradnji sa lokalnim samoupravama. U skladu sa budžetskim sredstvima koja budu opredeljena, Ministarstvo će krajem januara raspisati konkurs za projekte unapređenja turističke infrastrukture i na dobro pozicioniranim i razvijenim destinacijama, i na destinacijama koje imaju dobre turističke potencijale, u skladu sa Strategijom razvoja turizma do 2025. godine. Potrebno je da lokalne samouprave sagledaju mogućnosti i urade dobru analizu i studiju izvodljivosti razvojnih projekata, u skladu sa postojećom generalnom planskom dokumentacijom, i prioritetni projekti će biti uzeti u razmatranje. Imajući u vidu da je trenutno teško predvideti trajanje pandemije kovida koja se najviše odrazila na smanjenje broja putovanja, potrebno je ulagnja usmeriti u razvoj domaćeg turizma. Predlogom budžeta za 2021. godinu, ponovo su predviđena sredstva za vaučere. Kada je reč o ulaganjima u razvoj turističkih potencijala planine Golija, Ministarstvo kroz rad u različitim radnim grupama priprema planove razvoja turističke infrasturkture u manje razvijenim područjima. Golija je park prirode i zaštićeno prirodno dobro, gde se mora voditi računa i o održivom razvoju. Ministarstvo je u prethodnom periodu, zajedno sa Ministarstvom poljoprivrede, učestvovalo u kreiranju mere 7 IPARD-a, koja je u toku i gde se mogu prijaviti sva poljoprivredna gazdinstva. Prošle nedelje je Ministarstvu došao na mišljenje Pravilnik o podsticanju ekonomskih aktivnosti za razvoj seoskog turizma, koji će u narednom periodu sprovoditi Ministarstvo poljoprivrede. Ministarstvo podstiče povoljnim kreditima sa kamatom od 1,5%, sa rokovima otplate do 6 godina, razvoj turističke privrede preko Fonda za razvoj.

U diskusiji su učestvovali Veroljub Arsić, Dragomir Karić, Ana Beloica, Ivana Popović, Vesna Stambolić i Branimir Jovanović, kao i Tatjana Matić i Miroslav Knežević.

Saglasno članu 229. Poslovnika Narodne skupštine, Odbor je jednoglasno odlučio da prihvati Izveštaj o radu Ministarstva trgovine, turizma i telekomunikacija za period od 1. jula 2020. godine do 30. septembra 2020. Godine.

Sednica je zaključena u 10 časova i 30 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić